久晴喜雨詩
作者：衛宗武
朝代：宋

paragraphs: 日夕庚暑袢，無以袪熱惱。
甘霔從何來，雷轟電光繞。
勢如天潢翻，滂流浹清曉。
六合開新宇，一氣蘇羣槁。
凉颸散窗戶，炎熇泯如掃。
從此協雨暘，免使虞旱澇。
庶幾膴膴原，俱斂穰穰寶。
大東與小東，民力差已耗。
天公匪憒憒，善應固有道。
未憂供百需，且欲資一飽。
維魚行協占，焚尪頌有昊。